AMAC ก็อปปี้รถหรู SECC
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 31 มี.ค. 2553
31 มี.ค. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 31 มี.ค. 2553
... ตลาดหุ้นวานนี้ (30 มี.ค.) ได้แรงซื้อกลับนำโดยกลุ่มพลังงาน ธนาคารพาณิชย์ ดันดัชนีวิ่งไปสูงสุดกว่า 20 จุด แล้วกดลงปิด 788.80 จุด พุ่ง 17.40 จุด หรือ 2.26 % มูลค่าซื้อขาย 23,346 ล้านบาท 
... ต่างชาติซื้อสุทธิ 1,296 ล้านบาท พอร์ตบล.ช่วย 575 ล้านบาท สถาบันขายน้อยลง 250 ล้านบาท รายย่อยทิ้งแรง 1,621 ล้านบาท 
...  แม่-ลูก ปตท. ( PTT ) และ ปตท.สผ. ( PTTEP ) บวกแรงได้อานิสงส์น้ำมันขยับกว่า 2 ดอลลาร์สหรัฐ/บาร์เรล แรงเชียร์สะสมหุ้นทั้ง 2 ตัว เป็นทรัพย์สินป้องกันความเสี่ยงจากอัตราเงินเฟ้อสูง 
... หุ้น TCAP ( ทุนธนชาต) พักฐานได้ 2-3 วัน มีแรงช้อนซื้อส่งราคากลับขึ้นไปที่เดิม 
... จีสตีล ( GSTEEL ) และ จี เจ สตีล ( GJS ) ควงคู่วิ่งรับข่าวดีคลอดแผนเพิ่มทุนแก้หนี้ เหลืออีกเปราะเดียว รอเคลียร์หน้างบโปร่งใสต้นเมษายนนี้ 
... “สุทธิศักดิ์ โล่ห์สวัสดิ์”  หรือ “พี่ต้อย” ของน้องหนวด ชิงลาออกจากกรรมการ อะโกร อินดัสเตรียล แมชชีนเนอรี่ ( AMAC ) เมื่อ 26 มี.ค.ที่ผ่านมา ทั้งที่บริหารและถือหุ้นมาตั้งหลายปี ลาออกครั้งนี้  ชวนให้คิดซะจริง ๆ 
... ท่ามกลางปัญหาการเล่นแร่แปรธาตุของอดีตผู้ถือหุ้นที่เป็นผู้บริหาร ไม่ต่างอะไรกับคดี รถหรู SECC .....ปัญหา AMAC มีต้นตอมาจากการขายอะไหล่ รถแทรกเตอร์ เครื่องยนต์ สิงห์คนองนา มูลค่า 34 ล้านบาท เป็นเศษเหล็กแค่  7 แสนบาท ในงบไตรมาส 3 จนทำให้บริษัทขาดทุนยับ 82 ล้านบาท    
... ยังมีสินค้าที่ขายออกไปแต่ตามเก็บเงินไม่ได้ รวมความเสียหายไม่น้อยกว่า 70 ล้านบาท เรื่องปูดขึ้นมาตามหลังการลาออกของอดีตผู้ถือหุ้นใหญ่ กระทั่งบอร์ดบริษัท มีมติให้ดำเนินคดี แม้ว่าจะลาออกจากกรรมการแล้วก็ตาม 
... ปัญหานี้ไม่ใช่เรื่องเล็กซะแล้ว  ไม่งั้นคงไม่มีอดีตผู้ใหญ่คนดังในวงการตลาดทุนออกมาวิ่งล็อบบี้ช่วยเคลียร์ให้อดีตผู้ถือหุ้น ว่ากันว่าการล็อบบี้ข้ามห้วยไปถึงก.ล.ต.โน้น